Valget af Donald Trump som præsident i USA er en mulig katastrofe for Europa.

I værste fald kan det varsle begyndelsen på enden for den vestlige verden, som vi kender den i dag.

Det mener to internationalt anerkendte eksperter fra førende tænketanke i Europa.

- Det er temmelig slemt. Potentielt er det en katastrofal begivenhed, siger Jan Techau, der er direktør for tænketanken Richard C. Holbrooke Forum på American Academy i Berlin.

- Det er temmelig katastrofalt, lyder det også fra Josef Janning, der er senioranalytiker ved tænketanken European Council on Foreign Relations i Berlin.

Jan Techau siger, at der er en risiko for, at valget af Trump både kan være en trussel mod Nato og EU-samarbejdet.

- Men det er for tidligt at sige. For vi aner ikke, hvad Trump virkelig mener, siger Techau.

Donald Trump har i valgkampen rost Vladimir Putin som en stærk leder og sagt, at han forventer et godt forhold til den russiske præsident.

Trump har også truet med ikke at komme Nato-lande til undsætning, hvis de bliver angrebet. De vil kun blive hjulpet, hvis de betaler nok til forsvaret.

- Hvis han faktisk mener, hvad han har sagt, så har vi et massivt problem i Vesten, siger Jan Techau.

Han frygter for fremtiden for Nato, der er afhængig af amerikansk lederskab.

- Vil Trump tage det på sig, vil han ignorere det eller ændre det til noget, vi slet ikke kan forestille os?, spørger Techau.

Han advarer om, at især Østeuropa ligger åbent for russisk afpresning, hvis Trump rent faktisk suspenderer USA's sikkerhedsgaranti.

Det kan i givet fald både føre til intern splittelse i Europa og til splittelse mellem Europa og USA, frygter Jan Techau.

- Jeg håber virkelig, at Trumps handlinger vil vise, at han ikke mente det meste af det, han sagde, siger den tyske ekspert.

Josef Janning siger, at det åbne spørgsmål er, hvor meget Trump der vil være i Trumps præsidentperiode.

- Hvis Trump følger linjen fra sin valgkamp, så er vi virkelig i problemer, siger han.

Det kan ifølge Janning ende i en stormagtspolitik, hvor "magt er den vigtigste møntfod".

Og i værste fald kan det være slut med Vesten, som vi kender det i dag efter først det britiske farvel til EU og nu Donald Trump som præsident i USA, mener han.

- Spørgsmålet er, hvor meget mere der vil ændre sig?, siger Josef Janning.

Både Janning og Techau frygter, at Trumps sejr vil give endnu mere medvind til EU-modstandere over hele Europa.

- De vinder troværdighed i deres kamp mod eliten og ser pludselig mere acceptable ud, siger Jan Techau.

- Det vil også være en trussel mod EU, siger Jan Techau og peger blandt andre på Den Nationale Fronts leder, Marine Le Pen, der stiller op til det franske præsidentvalg i foråret.

/ritzau/